《送一上人还滁州琅琊山》
宋代·晃冲之

上人法一朝过我，问我作诗三昧门。
我闻大士入词海，不起宴坐澄心源。
禅波洞彻百渊底，法水荡涤诸尘根。
迅流速度超鬼国，到岸舍筏登昆仑。
无边草木悉妙药，一切禽鸟皆能言。
化身八万四千臂，神通转物如乾坤。
山河大地悉自说，是身口意初不喧。
世间何事无妙理，悟处不独非风幡。
群鹅转颈感王子，佳人舞剑惊公孙。
风飘素练有飞势，雨注破屋空留痕。
惜哉数子枉玄解，但令笔画空腾骞。
君看琅琊酿泉上，醉翁妙语今犹存。
向来溪壑不改色，青嶂尚属僧家园。
君行此知此意，辨才第二文中尊。
西江一口尽可吸，云梦八九何劳吞。
他年一瓣炉中香，此老与有法乳恩。